Zelenskyj deler for første gang: – 31.000 ukrainske soldater har dødd i denne krigen
Ukrainas president Volodymyr Zelenskyj går for første gang ut med tallet på døde soldater: – Det sender et signal, sier oberstløytnant Palle Ydstebø. Lørdag var det to år siden Russland invaderte Ukraina. Påfølgende søndag kom den ukrainske presidenten med en sjelden kunngjøring.  – 31.000 ukrainske soldater har dødd i denne krigen. Ikke 300.000 eller 150.000, eller hva Putin og hans løgnaktige regime sier. Men hvert av disse tapene er et stort tap for oss, sa Zelenskyj på en pressekonferanse i Kyiv. Andre kilder har hevdet at Ukrainas tapstall har vært enda høyere. Det skal vi komme tilbake til. Kunngjøringen fra Ukraina kom, ifølge presidenten selv, for å motvirke russisk propaganda. Han sa at Russland feilaktig hevdet at landet har mistet 60.000 soldater, skriver The New York Times.  Zelenskyj fortalte videre at titusener sivile er drept i russiske angrep i okkuperte territorier. Han ville ikke opplyse om hvor mange som er skadet, ettersom det kan hjelpe Russland. Ukraina og Russland har vært tilbakeholden med å oppgi hvor mange soldater de har mistet. Sist gang Ukraina delte militære tapstall var i slutten av 2022. Da sa presidentrådgiveren Mykhajlo Podoljak at 13.000 ukrainske soldater var drept siden invasjonen.  Russland har aldri oppgitt tall på hvor mange de har mistet.  – Tror det er realistisk Oberstløytnant Palle Ydstebø sier til Aftenposten at uttalelsen fra Zelenskyj trolig ikke er tilfeldig: – Tallene som kommer nå, tror jeg kommer for å sende et signal til oss – altså de landene som støtter Ukraina. Han mener landet vil understreke alvoret i kampen de står i. – Det er jo første gang han kommer ut med dette tallet, altså antall døde soldater. Dette er falne soldater som er drept i strid av alt fra kuler og granater til artilleri, sier han. Ydstebø, som også er også hovedlærer ved seksjon for landmakt ved Krigsskolen, mener også tallene trolig er realistiske. – Ukraina har nok ikke noe behov for å tone ned eller overdrive tallene. Det er jo en storkrig det er snakk om her, hvor man har hatt en fullskala invasjon i to år. – Før invasjonen har man jo hatt en skyttergravskrig i øst fra 2015, hvor det omtrent var 2000 soldater og sivile som døde i året. Så her har jo duret og gått en krig siden de russiske angrepene i 2014. Eksperter har anslått tapstall på flere hundre tusen Til tross for Zelenskyjs uttalelse søndag, er det stor usikkerhet rundt nøyaktig hvor mange som er blitt drept siden fullskala-invasjonen av Ukraina begynte for to år siden. Ifølge FN steg antall døde raskt i starten, men ulike offisielle kilder og medier har gjennom hele krigen operert med ulike tall og anslag. I august 2023 siterte The New York Times offisielle amerikanske kilder på at til sammen nesten en halv million soldater på begge sider var drept eller såret. I tillegg skrev de at rundt 70.000 ukrainske soldater var døde. Tapstallet Zelenskyj kom med søndag avviker dermed sterkt fra dette. – Det varierer hvilke mål man bruker i tallene som blir oppgitt. Man kan inkludere bare drepte eller drepte og skadede. I det tallet Zelenskyj kom med nå, er det ikke oppgitt skadede, kun drepte, forklarer Ydstebø. Han mener det er uklart om ukrainerne har oversikt over det selv. – Men man kan som en regel gange antall drepte på ukrainsk side med fem eller seks for å få det totale tapstallet – altså antall soldater som er drept, skadet eller på annen måte satt ut av spill, fortsetter oberstløytnanten. Forholdstallet på russisk side er langt mindre, mener han. – Det er altså flere av de skadede som dør på slagmarken i Russland, fordi de har dårligere sanitet, evakuering og forhold ved fronten. Det ukrainske magasinet Tyzhden Magasine skrev i november i fjor at 24.500 ukrainske soldater var bekreftet drept siden invasjonen. I tillegg var 15.000 savnet og 3400 tatt til fange. Viseinnenriksminister Leonid Tymchenko sa den 5. oktober 2023 at det i registeret over savnede personer var registrert 15.000 personer fra militæret. Journalister fra det russiske opposisjonsmediet MediaZona og britiske BBCs avdeling i Russland fastslo i januar 2024 at minst 42.284 russiske soldater var drept. De anslo selv at de klarte å dokumentere cirka halvparten av alle faktiske dødsfall. De anslår derfor at 80–90.000 russiske soldater er blitt drept i krigen.
Ukrainas president Volodymyr Zelenskyj har oppgitt at 31.000 ukrainske soldater har dødd i løpet av den russiske invasjonen.  Presidenten deler tallet for å motvirke russisk propaganda, som hevder at Ukraina har mistet langt flere soldater.  Oberstløytnant Palle Ydstebø tror at Zelenskyjs tall er realistiske og mener at de blir delt for å sende et signal til Ukrainas støttespillere. Det er usikkerhet og uenighet knyttet til det eksakte tallet på døde og skadede i den to år lange russiske invasjonen av Ukraina.